

VLADA REPUBLIKE HRVATSKE

Zagreb, 13. lipnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti za pridruživanje Republike Hrvatske Međunarodnoj koaliciji za povratak ukrajinske djece |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prijedlog

Na temelju članka 1. stavka 2. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ 2024. donijela

**O D L U K U**

**o davanju suglasnosti za pridruživanje Republike Hrvatske Međunarodnoj koaliciji za povratak ukrajinske djece**

**I.**

Vlada Republike Hrvatske daje suglasnost za pridruživanje Republike Hrvatske Međunarodnoj koaliciji za povratak ukrajinske djece, koju su uspostavile Ukrajina i Kanada u Kijevu 2. veljače 2024.

**II**.

Prihvaća se Zajednička izjava o osnivanju Međunarodne koalicije za povratak ukrajinske djece, u tekstu koji je Vladi Republike Hrvatske dostavilo Ministarstvo rada, mirovinskoga sustava, obitelji i socijalne politike aktom, KLASA: 910-01/22-02/33, URBROJ:524-14/1-21-3, od 12. lipnja 2024

**III.**

Međunarodna koalicija iz točke I. ove Odluke koordinira suradnju između Ukrajine i partnerskih zemalja u rješavanju izazova povezanih s nezakonitom deportacijom i prisilnim raseljavanjem djece te bi se u tom smislu Republika Hrvatska pridružila zajedničkim naporima za povrat ukrajinske raseljene djece.

**IV.**

Republika Hrvatska pridružit će se Međunarodnoj koaliciji iz točke I. ove Odluke upućivanjem note diplomatskim putem kojom će se izraziti interes Republike Hrvatske za pridruživanje Međunarodnoj koaliciji te s tim ciljem prihvaćanjem Zajedničke izjave iz točke II. ove Odluke.

**V.**

Zadužuje se Ministarstvo vanjskih i europskih poslova da, u ime Republike Hrvatske, uputi notu iz točke IV. ove Odluke.

**VI.**

Zadužuje se Ministarstvo rada, mirovinskoga sustava, obitelji i socijalne politike da u suradnji s drugim nadležnim tijelima državne uprave koordinira provedbu aktivnosti koje proizlaze iz članstva u Međunarodnoj koaliciji za povratak ukrajinske djece

**VII.**

Članstvo u Međunarodnoj koaliciji za povratak ukrajinske djece neće zahtijevati dodatna financijska sredstva iz državnog proračuna Republike Hrvatske.

**VIII.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_ 2024.

PREDSJEDNIK

mr. sc. Andrej Plenković

**O B R A Z L O Ž E N J E**

S ciljem ubrzanja sigurnog povratka u Ukrajinu nezakonito deportirane i prisilno raseljene ukrajinske djece, osnovana je međunarodna platforma za olakšavanje zajedničkih napora međunarodne zajednice u rješavanju pitanja raseljene djece iz Ukrajine, pod nazivom: Međunarodna koalicija za povratak ukrajinske djece (dalje u tekstu: Koalicija). Cilj je ove Koalicije prvenstveno koordinacija u rješavanju pitanja nezakonite deportacije i prisilnog raseljavanja ukrajinske djece od strane Ruske Federacije, a njezino je djelovanje usklađeno s ukrajinskom Mirovnom formulom, točkom 4. „Oslobađanje zatvorenika i deportiranih osoba” i inicijativom *„Vratimo djecu natrag UA”* predsjednika Ukrajine Volodimira Zelenskog. Koalicijom supredsjedaju Vlada Ukrajine i Vlada Kanade.

Rad Koalicije se temelji na Zajedničkoj izjavi o osnivanju Međunarodne koalicije za povratak ukrajinske djece koja ističe kako Koalicija počiva na načelima osiguranja najboljeg interesa djeteta i zaštite prava i sloboda djece, međunarodnom humanitarnom pravu i zaštiti ljudskih prava, uključujući Povelju Ujedinjenih naroda, Ženevsku konvenciju i njezine dodatne protokole te Konvenciju Ujedinjenih naroda o pravima djeteta i fakultativne protokole.

Radi ostvarenja postavljenih ciljeva Koalicije predlaže se koordinacija zajedničkih napora država članica za rješavanje izazova povezanih s nezakonitom deportacijom i prisilnim raseljavanjem djece, s krajnjim ciljem ubrzanja sigurnog povratka u Ukrajinu. Države članice, između ostalog, trebaju uložiti napore u olakšavanje isporuke sve potrebne humanitarne, medicinske i psihološke pomoći djeci i njihovim obiteljima pogođenima nezakonitom deportacijom i prisilnim premještanjem koje provodi Ruska Federacija, s ciljem njihove reintegracije i ponovne uspostave njihove dobrobiti i zdravlja. Također, trebaju iskazati potporu nastojanjima da se osobe odgovorne za organiziranje nezakonite deportacije i prisilnog premještanja ukrajinske djece privedu pravdi u skladu s međunarodnim pravom.

Od članova Koalicije se očekuje redovno sudjelovanje na plenarnim i stručnim sastancima Koalicije i izrada prijedloga doprinosa za rješavanje pitanja raseljene djece. Sastanci će se održavati virtualno dva puta mjesečno.

Međunarodnoj koaliciji za povratak ukrajinske djece do sada se priključilo 37 zemalja.

Slijedom navedenoga, a kako bi se Republika Hrvatska pridružila zajedničkim međunarodnim naporima za povrat ukrajinske raseljene djece, predlaže se pridruživanje Koaliciji. Time će Hrvatska dati svoj doprinos procesu reintegracije i ponovnog ujedinjenja ukrajinske djece s obiteljima ili smještaju u ustanove za skrb u obitelji, u skladu s najboljim interesom djeteta. Sudjelovanjem u Koaliciji, Republika Hrvatska bi se obvezala pružiti svu potrebnu humanitarnu, medicinsku i psihološku pomoći djeci i njihovim obiteljima pogođenima nezakonitom deportacijom i prisilnim premještanjem od strane Ruske Federacije.

**Točkom I**. Odluke daje se suglasnost za pridruživanje Republike Hrvatske Međunarodnoj koaliciji za povratak ukrajinske djece, koju su uspostavile Ukrajina i Kanada u Kijevu 2. veljače 2024.

**Točkom II**. Odluke prihvaća se Zajednička izjava o osnivanju Međunarodne koalicije za povratak ukrajinske djece, u tekstu koji je Vladi Republike Hrvatske dostavilo Ministarstvo rada, mirovinskoga sustava, obitelji i socijalne politike aktom, KLASA: 910-01/22-02/33, URBROJ:524-14/1-21-3, od 11. lipnja 2024.

**Točkom III.** Odluke navode se ključne zadaće Međunarodne koalicije koje podrazumijevaju koordinaciju suradnje između Ukrajine i partnerskih zemalja u rješavanju izazova povezanih s nezakonitom deportacijom i prisilnim raseljavanjem djece te bi se u tom smislu Republika Hrvatska pridružila zajedničkim naporima za povrat ukrajinske raseljene djece.

**Točkom IV.** Odluke određuje se da će se Republika Hrvatska pridružiti Međunarodnoj koaliciji upućivanjem note diplomatskim putem kojom će se izraziti interes Republike Hrvatske za pridruživanje Međunarodnoj koaliciji te s tim ciljem prihvaćanjem Zajedničke izjave iz točke II. Odluke.

**Točkom V**. Odluke zadužuje se Ministarstvo vanjskih i europskih poslova da, u ime Republike Hrvatske, uputi notu iz točke IV. Odluke.

**Točkom VI**. Odluke zadužuje se Ministarstvo rada, mirovinskoga sustava, obitelji i socijalne politike da u suradnji s drugim nadležnim tijelima državne uprave koordinira provedbu aktivnosti koje proizlaze iz članstva u Međunarodnoj koaliciji za povratak ukrajinske djece.

**Točkom VII.** Odluke utvrđuje se da članstvo u Međunarodnoj koaliciji za povratak ukrajinske djece neće zahtijevati dodatna financijska sredstva iz državnog proračuna Republike Hrvatske.

**Točkom VIII**. propisuje se stupanje na snagu Odluke.